CELEX: 32015R1851
Language: mt
Date: 2015-10-15 00:00:00
Title: Regolament ta' Implimentazzjoni tal-Kummissjoni (UE) 2015/1851 tal-15 ta' Ottubru 2015 li jemenda r-Regolament (UE) Nru 948/2014 li jittratta l-perjodu kuntrattwali ta' ħżin u l-ammont ta' għajnuna li għandha tingħata għall-ħżin privat tat-trab tal-ħalib xkumat

16.10.2015   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 271/12
            
         REGOLAMENT TA' IMPLIMENTAZZJONI TAL-KUMMISSJONI (UE) 2015/1851
   tal-15 ta' Ottubru 2015
   li jemenda r-Regolament (UE) Nru 948/2014 li jittratta l-perjodu kuntrattwali ta' ħżin u l-ammont ta' għajnuna li għandha tingħata għall-ħżin privat tat-trab tal-ħalib xkumat
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (UE) Nru 1308/2013 tal-Parlament Ewropew u tal-Kunsill tas-17 ta' Diċembru 2013 li jistabbilixxi organizzazzjoni komuni tas-swieq fi prodotti agrikoli u li jħassar ir-Regolamenti tal-Kunsill (KEE) Nru 922/72, (KEE) Nru 234/79, (KE) Nru 1037/2001 u (KE) Nru 1234/2007 (1), u b'mod partikolari l-Artikolu 18(2), l-Artikolu 20(c), (l) u (m) u l-Artikolu 223(3)(c) tiegħu,
   Wara li kkunsidrat ir-Regolament tal-Kunsill (UE) Nru 1370/2013 tas-16 ta' Diċembru 2013 li jiddetermina miżuri dwar l-iffissar ta' ċerti għajnuniet u rifużjonijiet relatati mal-organizzazzjoni komuni tas-swieq tal-prodotti agrikoli (2), u b'mod partikolari l-Artikolu 4 tiegħu,
   Billi:
   
               (1)
            
            
               Ir-Regolament ta' Implimentazzjoni tal-Kummissjoni (UE) Nru 948/2014 (3) fetaħ skema ta' ħżin privat għat-trab tal-ħalib xkumat, minħabba s-sitwazzjoni tas-suq partikolarment diffiċli, li b'mod partikolari rriżultat mill-projbizzjoni introdotta mir-Russja fuq l-importazzjonijiet ta' prodotti tal-ħalib mill-Unjoni lejn ir-Russja.
            
         
               (2)
            
            
               Wara li l-prezzijiet tat-trab tal-ħalib xkumat komplew jiddeterjoraw, l-iskema tal-ħżin privat ġiet estiża sat-28 ta' Frar 2015 permezz tar-Regolament ta' Implimentazzjoni tal-Kummissjoni (UE) Nru 1337/2014 (4), sat-30 ta' Settembru 2015 permezz tar-Regolament ta' Implimentazzjoni tal-Kummissjoni (UE) 2015/303 (5) u sad-29 ta' Frar 2016 permezz tar-Regolament ta' Implimentazzjoni tal-Kummissjoni (UE) 2015/1548 (6).
            
         
               (3)
            
            
               Peress li hemm provvista żejda sostanzjali tal-ħalib fuq is-suq intern u limitazzjonijiet kontinwi fid-domanda globali, it-tendenza hija li l-prezzijiet għat-trab tal-ħalib xkumat qed jonqsu b'mod kontinwu u għalhekk hemm bżonn li jkunu previsti miżuri addizzjonali bil-għan li l-operaturi jitħajru jaħżnu kwantitajiet akbar sabiex tonqos il-pressjoni fis-suq u għalhekk għandhom jingħataw ammonti ogħla ta' għajnuna meta l-prodotti jiġu sottomessi għal perjodu itwal ta' ħżin kuntrattwali.
            
         
               (4)
            
            
               Madankollu, biex l-operaturi jkollhom aktar flessibiltà fil-mod kif jirreaġixxu għas-sinjali tas-suq fil-futur, għandu jkun possibbli għalihom li wara perjodu minimu ta' ħżin ta' disa' xhur, jibdew jirrilaxxaw dawn il-prodotti mill-maħżen b'rata ta' għajnuna iktar baxxa.
            
         
               (5)
            
            
               Meta jitqies it-tul tal-perjodu ta' ħżin kuntrattwali kif miżjud, il-ħlas bil-quddiem, kif imsemmi fl-Artikolu 31 tar-Regolament tal-Kummissjoni (KE) Nru 826/2008 (7) għandu jiġi adattat.
            
         
               (6)
            
            
               Skont l-Artikolu 35(3) tar-Regolament (KE) Nru 826/2008 u sabiex ikun jista' jiġi segwit mill-qrib kif qed tintuża l-miżura, huwa xieraq li tiġi speċifikata skadenza għat-tressiq tan-notifiki stipulati fl-Artikolu 35(1)(a) ta' dak ir-Regolament.
            
         
               (7)
            
            
               Sabiex ikollha impatt immedjat fis-suq u sabiex tikkontribwixxi biex tistabbilizza l-prezzijiet, il-miżura prevvista f'dan ir-Regolament għandha tidħol fis-seħħ fil-jum wara dak tal-pubblikazzjoni tiegħu.
            
         
               (8)
            
            
               Il-miżuri previsti f'dan ir-Regolament huma skont l-opinjoni tal-Kumitat għall-Organizzazzjoni Komuni tas-Swieq Agrikoli,
            
         ADOTTAT DAN IR-REGOLAMENT:
   Artikolu 1
   Ir-Regolament ta' Implimentazzjoni (UE) Nru 948/2014 huwa emendat kif ġej:
   
               (1)
            
            
               L-Artikolu 4 jinbidel b'dan li ġej:
               “Artikolu 4
               1.   L-għajnuna għall-prodotti msemmija fl-Artikolu 1 għandha tiġi stabbilita kif ġej:
               
                           (a)
                        
                        
                           meta l-perjodu kuntrattwali tal-ħżin huwa bejn 90 u 210 ġurnata, l-għajnuna għandha tkun:
                           
                                       (1)
                                    
                                    
                                       EUR 8,86 kull tunnellata ta' ħżin għall-ispejjeż fissi tal-ħżin,
                                    
                                 
                                       (2)
                                    
                                    
                                       EUR 0,16 kull tunnellata kull jum ta' ħżin kuntrattwali;
                                    
                                 
                     
                           (b)
                        
                        
                           meta l-perjodu kuntrattwali tal-ħżin huwa 365 jum, l-għajnuna għandha tkun:
                           
                                       (1)
                                    
                                    
                                       EUR 8,86 kull tunnellata ta' ħżin għall-ispejjeż fissi tal-ħżin,
                                    
                                 
                                       (2)
                                    
                                    
                                       EUR 0,36 kull tunnellata kull jum ta' ħżin kuntrattwali.
                                    
                                 
                     Madankollu, permezz ta' deroga mill-Artikolu 34(6) tar-Regolament (KE) Nru 826/2008, fejn il-kwantità kuntrattwali tista' titneħħa wara perjodu minimu ta' ħżin ta' 270 jum, l-ammont ta' għajnuna għandu jitnaqqas b'10 %.
               2.   L-applikazzjonijiet ikunu validi biss jekk jispeċifikaw ir-rati tal-għajnuna mitluba.
               Kuntratti konklużi skont dan ir-Regolament għal perjodu ta' ħżin bejn 90 u 210 jum ma jistgħux jinbidlu f'kuntratti skont il-punt (b) tal-ewwel subparagrafu tal-paragrafu 1.
               3.   Il-ħażna kuntrattwali għandha tispiċċa fil-jum li jippreċedi t-tneħħija mill-ħżin.”
            
         
               (2)
            
            
               Għandu jiddaħħal l-Artikolu 4a li ġej:
               “Artikolu 4a
               B'deroga mill-Artikolu 31(2) tar-Regolament (KE) Nru 826/2008, il-ħlas bil-quddiem għal kuntratti skont il-punt (b) tal-ewwel subparagrafu tal-Artikolu 4(1) ta' dan ir-Regolament ma għandux jeċċedi l-ammont tal-għajnuna li jikkorrispondi għal perjodu ta' ħażna ta' 270 jum.”
            
         
               (3)
            
            
               L-Artikolu 6 jinbidel b'dan li ġej:
               “Artikolu 6
               L-Istati Membri għandhom jinnotifikaw lill-Kummissjoni b'dan li ġej:
               
                           (a)
                        
                        
                           sa kull nhar ta' Tlieta għall-ġimgħa ta' qabel u separatament għall-kwantitajiet imsemmija rispettivament fil-punti (a) u (b) tal-ewwel subparagrafu tal-Artikolu 4(1), il-kwantitajiet li jkunu ġew konklużi l-kuntratti tagħhom kif ukoll il-kwantitajiet ta' prodotti li jkunu ntbagħtu applikazzjonijiet biex jiġu konklużi l-kuntratti tagħhom, kif meħtieġ skont l-Artikolu 35(1)(a) tar-Regolament (KE) Nru 826/2008;
                        
                     
                           (b)
                        
                        
                           mhux aktar tard mill-aħħar tax-xahar għax-xahar preċedenti, l-informazzjoni dwar l-istokkijiet meħtieġa skont l-Artikolu 35(1)(b) tar-Regolament (KE) Nru 826/2008.”
                        
                     
         Artikolu 2
   Dan ir-Regolament jidħol fis-seħħ l-għada tal-jum tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
   
      Dan ir-Regolament jorbot fl-intier tiegħu u japplika direttament fl-Istati Membri kollha.
      Magħmul fi Brussell, il-15 ta' Ottubru 2015.
      
         
            Għall-Kummissjoni
         
         
            Il-President
         
         Jean-Claude JUNCKER
      
   
   
      (1)  ĠU L 347, 20.12.2013, p. 671.
   
      (2)  ĠU L 346, 20.12.2013, p. 12.
   
      (3)  Ir-Regolament ta' Implimentazzjoni tal-Kummissjoni (UE) Nru 948/2014 tal-4 ta' Settembru 2014 li jiftaħ il-ħżin privat għat-trab tal-ħalib xkumat u li jiffissa bil-quddiem l-ammont ta' għajnuna (ĠU L 265, 5.9.2014, p. 18).
   
      (4)  Ir-Regolament ta' Implimentazzjoni tal-Kummissjoni (UE) Nru 1337/2014 tas-16 ta' Diċembru 2014 li jemenda r-Regolamenti ta' Implimentazzjoni (UE) Nru 947/2014 u (UE) Nru 948/2014 fir-rigward tal-aħħar jum għall-preżentazzjoni tal-applikazzjonijiet għall-għajnuna għall-ħżin privat ta' butir u ta' trab tal-ħalib xkumat (ĠU L 360, 17.12.2014, p. 15).
   
      (5)  Ir-Regolament ta' Implimentazzjoni tal-Kummissjoni (UE) 2015/303 tal-25 ta' Frar 2015 li jemenda r-Regolamenti ta' Implimentazzjoni (UE) Nru 947/2014 u (UE) Nru 948/2014 fir-rigward tal-aħħar jum għall-preżentazzjoni tal-applikazzjonijiet għall-għajnuna għall-ħżin privat ta' butir u ta' trab tal-ħalib xkumat (ĠU L 55, 26.2.2015, p. 4).
   
      (6)  Ir-Regolament ta' Implimentazzjoni tal-Kummissjoni (UE) 2015/1548 tas-17 ta' Settembru 2015 li jemenda r-Regolamenti ta' Implimentazzjoni (UE) Nru 947/2014 u (UE) Nru 948/2014 fir-rigward tal-aħħar jum għall-preżentazzjoni tal-applikazzjonijiet għall-għajnuna għall-ħżin privat ta' butir u ta' trab tal-ħalib xkumat (ĠU L 242, 18.9.2015, p. 26).
   
      (7)  Ir-Regolament tal-Kummissjoni (KE) Nru 826/2008 tal-20 ta' Awwissu 2008 li jipprovdi regoli komuni għall-għotja ta' għajnuna għall-ħażna privata ta' ċerti prodotti agrikoli (ĠU L 223, 21.8.2008, p. 3).